钦定古今图书集成/方舆汇编/职方典/第1033卷 > 福州府山川考一 府志
## 钦定古今图书集成/方舆汇编/职方典/第1033卷 > 福州府山川考一 府志

本府。〈闽县侯官县附郭。〉

九仙山　在城东南隅。城中有九山，谚曰：“三山藏，三山现，三山不可见。” 按《闽书》，是山与候官之乌石，粤王其现者也；罗山与候官之冶山，闽山其藏者也。又有隐隐磅礡于阛阓间者，曰灵，曰芝，曰钟，故曰不可见也。山旧名于山，高百十五步，周回三百十步，以汉何仙兄弟九人得名，故名九仙。按九仙不载传记，相传本“临川人，九人皆瞽，惟长者一目上竖独明。后相率炼丹，以饲湖中鲤，鲤尽化龙，九人各乘一去。今仙游县之九鲤湖是也。九人始入闽时，盖居此山。” 又云：“汉武帝时，齐少翁以巫鬼事得幸，九仙之父诣阙直谏，九子力止之，其父不听。少翁事败被诛，武帝召官其父闽中，而九子因得至闽中，炼气成道。” 又云：“九仙父任侠好气，从淮南王游，淮南王善之，谈议寖广。九人惧其及也，数谏父谢绝，王父不听，去而入闽，炼丹仙游县之湖上，丹成仙去。及王败，父南行求子不得，而死于岩山。” 今仙游之何岩是也。山又名九日山。《闽中记》云：“越王无诸九日宴集之所，有大石樽尚存。” 山中之峰曰鳌顶山，巅直石壁立，可表里望闽城。宋陈诚之读书于山之嘉福院，后状元及第，闽人又呼曰“状元峰。” 旁有玉蝉峰，南有小华峰，势皆卑于鳌峰也。山有三十奇：曰集仙岩，曰磊老岩，曰跃马岩，曰狮子岩，曰梅岭，曰仙人座，曰祈雨僧真身。祈雨僧名义收，后梁时人。贞明三年春不雨，至五月，义收以膏爇指不雨，积薪通衢，期七日自焚，炬举而雨。后游洪州，将归，人共遮留，迺截左臂付之曰：“吾去后不雨，出祷必应。” 曰杏坛，曰石门，曰青牛洞，曰棋盘石，曰醉乡石，曰仙羊石，曰平远台。有巨石，刻“平远峰” 三字，曰野意亭，有孟庾、韩世忠像。孟朝衣，韩戎服，建炎中塑。曰金粟台。宋郡守程师孟取王氏塔中所塑金粟像名，后守元绛篆“金粟台” 三字于石。最后绛侄积中为守，绘金粟像。台侧曰喜雨台、曰九日台、曰琴台、曰廓然台、曰三山阁、曰揽鳌亭、曰一华亭、曰四彻亭。庆历中，令沈邈所名。蔡襄有诗：曰龙舌泉、曰炼丹井、曰浴鹅池。《古记》云：“雷震穴成丈馀，不知泉脉所出，夕时鸦群来浴。” 曰石龟池、曰双石祠。石有二，青色，伪闽以为双龟，名曰“龟七郎” ，灵而封之。其始封光威振远将军。会同十年，以闽府承平，复封为安境侯，曰“政和万寿道藏。” 宋政和四年间，尚书黄裳奏请建飞天法藏，藏天下道书，总五百四十函。

乌石山　在城西南隅，与九仙山东西对峙。唐天宝八载，敕改曰闽山。宋为道山。《宋志·僧神解记》“有三十三奇，后益为五十五。” 曰石龟山，石如龟，耆旧恐其灵而轻举，窍龟胁焉。曰射乌山，一云九日山，相传九日登高，引弓落乌。曰鸦浴池，亦如九仙山。《古记》云云。曰四圣院，院奉梁武帝志公和尚、娄约法师、傅大士。曰华“严岩，唐嗣圣中，有僧于此持诵《华严经》。一夕雷雨大震，劈石成室。岩顶刻李阳冰篆《般若台记》，是篆与处州”